Document ID: 32008D0560

RÅDETS BESLUTNING
af 3. juni 2008
om ophævelse af beslutning 2005/694/EF om et uforholdsmæssigt stort underskud i Italien
(2008/560/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 104, stk. 12,
under henvisning til henstilling fra Kommissionen, og
ud fra følgende betragtninger:
(1)
I henhold til Rådets beslutning 2005/694/EF (1) og på grundlag af en henstilling fra Kommissionen i overensstemmelse med traktatens artikel 104, stk. 6, blev det besluttet, at der forelå et uforholdsmæssigt stort underskud i Italien. Rådet konstaterede, at det offentlige underskud var over, men tæt på referenceværdien på 3 % af BNP i både 2003 og 2004, mens den offentlige bruttogæld lå på omkring 106-107 % af BNP begge år, dvs. klart over den i traktaten fastsatte referenceværdi på 60 % af BNP, og at den ikke var faldet i et tilfredsstillende tempo de seneste år.
(2)
I henhold til traktatens artikel 104, stk. 7, og artikel 3, stk. 4, i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (2) rettede Rådet på grundlag af en henstilling fra Kommissionen den 28. juli 2005 en henstilling til Italien med henblik på at bringe situationen med et uforholdsmæssigt stort underskud til ophør senest i 2007. Henstillingen blev offentliggjort.
(3)
I henhold til traktatens artikel 104, stk. 12, skal en rådsbeslutning om et uforholdsmæssigt stort underskud ophæves, i det omfang det uforholdsmæssigt store underskud i den pågældende medlemsstat efter Rådets opfattelse er blevet korrigeret.
(4)
I henhold til protokollen om proceduren i forbindelse med uforholdsmæssigt store underskud, der er knyttet som bilag til traktaten, er det Kommissionens ansvar at fremlægge data til gennemførelse af proceduren. Som led i gennemførelsen af protokollen skal medlemsstaterne indberette oplysninger om det offentlige underskud og den offentlige gæld og andre relaterede variabler to gange årligt, nemlig inden den 1. april og inden den 1. oktober, jf. artikel 4 i Rådets forordning (EF) nr. 3605/93 af 22. november 1993 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (3).
(5)
På grundlag af data fremlagt af Kommissionen (Eurostat) i overensstemmelse med artikel 8g, stk. 1, i forordning (EF) nr. 3605/93 efter indberetning fra Italien inden den 1. april 2008 og på grundlag af Kommissionens prognose fra foråret 2008 kan der drages følgende konklusioner:
-
efter at være steget fra 3,5 % af BNP i 2004 til 4,2 % af BNP i 2005 blev det offentlige underskud reduceret til 3,4 % af BNP i 2006 og yderligere til 1,9 % af BNP i 2007, hvilket er under referenceværdien på 3 % af BNP. Hvis der ses bort fra den budgetmæssige virkning af engangsforanstaltninger, ville underskuddet være 1,7 % af BNP i 2007. Dette skal ses i sammenhæng med det mål om et underskud på 2,8 % af BNP, der blev sat i det opdaterede stabilitetsprogram fra december 2006
-
justeringen skyldes en stigning i de permanente skatteindtægter i 2006-2007, der langt oversteg forventningerne. Baggrunden herfor var først og fremmest, at de indførte foranstaltninger var mere effektive end forventet, og at den økonomiske vækst var lidt større, end prognoserne viste. Efter en forventet forværring på procentpoint af BNP i 2005 forventes den strukturelle saldo (dvs. den konjunkturkorrigerede saldo eksklusive engangsforanstaltninger og andre midlertidige foranstaltninger) at være blevet forbedret med 1 og 1 procentpoint af BNP i henholdsvis 2006 og 2007
-
for 2008 forventes der i henhold til prognosen fra foråret 2008 en stigning i underskuddet til 2,3 % af BNP, inklusive engangsprovenu fra salg af fast ejendom på 0,1 % af BNP. Den forventede forværring af budgetsaldoen skyldes både en stigning i de løbende primære udgifters andel af BNP og lavere løbende skatter. Dette opvejes delvis af et forventet fald i kapitaludgifterne som følge af de betydelige engangsudgifter, der var i 2007. Prognosen om et underskud på 2,3 % af BNP ligger ganske vist kun en smule over det mål for det offentlige underskud på 2,2 % af BNP, der blev fastsat i det opdaterede stabilitetsprogram i november 2007, men dette underskudsmål var fastsat på baggrund af et forventet underskud i 2007, der var væsentligt højere end det underskud, der faktisk blev indberettet. Ifølge prognosen fra foråret vil underskuddet i et scenario med en uændret politik blive 2,4 % af BNP i 2009. Dette tyder på, at underskuddet er blevet bragt ned under referenceværdien på 3 % af BNP på troværdig og holdbar vis
-
den strukturelle saldo forventes dog at blive forringet med over procentpoint af BNP i 2008 og i et scenario med en uændret politik at blive forbedret med procentpoint i 2009. Dette skal ses på baggrund af behovet for at gøre fremskridt i retning af den mellemfristede målsætning for budgetstillingen, som for Italien er en strukturel saldo i balance
-
Efter over en periode på ti år at være faldet til lidt under 104 % af BNP i 2004 (fra over 121 % af BNP i 1994) steg den offentlige gældskvote med to procentpoint af BNP i 2005 og med yderligere 0,6 procentpoint i 2006 til 106,5 % af BNP. Gældskvoten faldt igen til 104 % af BNP i 2007. Udviklingen i gældskvoten blev i væsentlig grad påvirket af en midlertidig gældsforøgende transaktion, nærmere bestemt akkumulering af likviditet, i 2006 og tilbageførslen heraf i 2007. Uden denne transaktion ville gældskvoten have været så godt som stabil i 2006 på baggrund af forbedringen af det primære overskud i overensstemmelse med Rådets henstilling. I henhold til Kommissionen prognose fra foråret 2008 og i et scenario med en uændret politik forventes gældskvoten at falde til omkring 102 % i 2009. Selv om gældskvoten i Italien stadig er høj og klart over referenceværdien, kan den anses for at være nedbragt i overensstemmelse med korrektionen af det uforholdsmæssigt store underskud i 2007.
(6)
Efter Rådets opfattelse er det uforholdsmæssigt store underskud i Italien blevet korrigeret, og beslutning 2005/694/EF bør derfor ophæves -
TRUFFET FØLGENDE AFGØRELSE:
Artikel 1
Ud fra en samlet vurdering kan det konkluderes, at situationen med et uforholdsmæssigt stort underskud i Italien er blevet korrigeret.
Artikel 2
Beslutning 2005/694/EF ophæves.
Artikel 3
Denne beslutning er rettet til Den Italienske Republik.
Udfærdiget i Luxembourg, den 3. juni 2008

Labels: 2
18